Технике стратегијског управљања трошковима – случај Републике Србије
Апстракт

У овом чланку аутори су анализирали ставове о техникама стратегијског управљања трошковима са аспекта величине, делатности и правне форме предузећа, као и ставове испитаника у зависности од остварења нето добитка или губитка у предузећу у коме су испитаници запослени. Истраживање је базирано на узорку од 33 предузећа из Републике Србије, а спроведено је на основу анкетних упитника. Резултати показују да је примена техника стратегијског управљања трошковима занемарљива, али да су испитаници свесни њихових потенцијалних користи. Поред тога, утврђено је да не постоје разлике између ставова испитаника о истим посматрано са раније наведених аспеката.

УВОД
Радикалне промене производног и конкурентског окружења, крајем двадесетог и почетком двадесет првог века, основни су фактори који опредељују мишљење да конвенционално управљачко рачуноводство са својим техникама није у могућности да у потпуности омогући остварење одрживе конкурентске предности савременог предузећа. Полазећи од кристално јасног става да, предузећа морају постати конкурентнија на глобалном плану уколико желе да опстану (Bromwich, 1990, p. 27), намеће се логичан закључак да конвенционално управљачко рачуноводство мора претрпети извесне промене, при чему стратегијско управљачко рачуноводство не треба схватити као производ некакве револуције, већ као последицу еволуције управљачког рачуноводства (Милићевић, 2003, стр. 111) у складу са карактеристикама савременог пословног амбијента. Дакле, преузимањем неких нових активности и проширењем информационе основе, конвенционално управљачко рачуноводство може досегнути стратегијску димензију. Прецизније речено, промена фокуса управљачких рачуновођа са интерних активности на окружење и конкуренцију представља основу за развој стратегијског управљачког рачуноводства. Посматрано са аспекта управљања трошковима, менаџери савремених компанија треба да постану свесни тога да, индустријска конкуренција у двадесет првом веку захтева од компанија управљање трошковима на начин који ће резултирати у унапређењу задовољства купаца, профитабилности, употребе ресурса и стратегијске позиције (Lockamy, 2003, p. 597).

Предмет истраживања су општи подаци о 33 предузећа из Републике Србије, питања о анализи трошкова, питања о појединим техникама стратегијског управљања трошковима и о предностима и тешкоћама у вези њихове примене у предузећима.
Циљ овог истраживања је сагледавање примене савремених техника стратегијског управљања трошковима у предузећима на територији Републике Србије и испитивање ставова испитаника о истим. Поред тога, покушали смо и да утврдимо потенцијалне предности и тешкоће у примени тих техника у пракси предузећа.
Полазећи од установљеног предмета и циља истраживања, у раду ће бити тестиране следеће хипотезе:
· Хипотеза 1: Не постоји статистички значајна разлика између ставова испитаника о техникама стратегијског управљања трошковима са становишта величине предузећа.

· Хипотеза 2: Не постоји статистички значајна разлика између ставова испитаника о техникама стратегијског управљања трошковима са становишта делатности предузећа.

· Хипотеза 3: Не постоји статистички значајна разлика између ставова испитаника о техникама стратегијског управљања трошковима са становишта правне форме предузећа.

· Хипотеза 4: Не постоји статистички значајна разлика између ставова испитаника о техникама стратегијског управљања трошковима у зависности од остварења нето добитка или губитка у предузећу у коме су испитаници запослени.

ПРЕГЛЕД ЛИТЕРАТУРЕ

Стратегијско управљачко рачуноводство – дефиниција, суштина и технике

Један од веома битних проблема са којим се суочавамо јесте да у литератури не постоји општеприхваћена дефиниција стратегијског управљачког рачуноводства, тако да ћемо се прво фокусирати на неколико постојећих дефиниција. Термин стратегијско управљачко рачуноводство први пут се помиње почетком осамдесетих година двадесетог века од стране Kenneth Simonds-а у контексту екстерно оријентисаног приступа који подразумева прикупљање и анализу података о трошковима, ценама, обиму продаје, тржишном учешћу, новчаним токовима и употреби ресурса, како конкретног предузећа, тако и његових конкурената (Roslender & Hart, 2003, p. 256). Прве значајније критике конвенционалног управљачког рачуноводства појављују се 1987. године од стране реномираних аутора Џонсона и Каплана, тако да се јасно уочава да је идеја о стратегијском управљачком рачуноводству старија од тих критика. Укратко, критике су се базирале на томе да тадашње управљачко рачуноводство превише касни и да је превише агрегирано и искривљено да би било релевантно за планске и контролне одлуке менаџмента (Shah, Malik & Malik, 2011, p. 2).
Bromwich (1990, p. 28) дефинише стратегијско управљачко рачуноводство као „обезбеђење и анализу финансијских информација о тржишту за производе предузећа, о трошковима и структури трошкова конкурената и праћењу стратегија и информација о конкурентима на овим тржиштима током више периода“. Овај приступ омогућава менаџерима да имају „поглед птичијег ока“ на процедуре и пословне технике конкурената и, у складу са тим, доношење одлука (Shah et al., 2011, p. 3). Dixon & Smith (1993, p. 607) стратегијско управљачко рачуноводство виде као процес који подразумева идентификацију стратегијских пословних јединица, стратегијску анализу трошкова, стратегијску анализу тржишта и процену стратегија. Lord (1996, p. 354), користећи у свом раду синтагму „царево ново одело“, сумира активности стратегијског управљачког рачуноводства на следећи начин: прикупљање информација о конкурентима, коришћење могућности за смањење трошкова и повезивање рачуноводства са стратегијском позицијом. Упознавајући се са концептом стратегијског управљачког рачуноводства, у литератури наилазимо на констатацију да стратегијски оријентисан систем рачуноводства мора да пружи информације неопходне за анализу окружења, генерисање стратегијских алтернатива, избор стратегијских алтернатива, планирање примене стратегије, спровођење планиране стратегије и контролисање процеса стратегијског управљања (Brouthers & Roozen, 1999, pp. 311-312).
У нашем раду важно је указати на технике управљачког рачуноводства које су стратегијски оријентисане. На бази релевантне литературе, издвојићемо класификацију дату у Табели 1 (Cadez & Guilding, 2008, p. 839).
Табела 1. Класификација техника стратегијског управљачког рачуноводства
	Категорија техника стратегијског управљачког рачуноводства
	Технике стратегијског управљачког рачуноводства

	Трошкови
	Обрачун трошкова атрибута производа

	
	Обрачун трошкова током животног циклуса производа

	
	Обрачун трошкова квалитета

	
	Обрачун циљних трошкова

	
	Обрачун трошкова на бази ланца вредности

	Планирање, контрола и мерење перформанси
	Бенчмаркинг

	
	Интегрисано мерење перформанси


	Стратегијско одлучивање
	Стратегијско управљање трошковима

	
	Стратегијско одређивање цена

	
	Вредновање бренда

	Конкурентско рачуноводство
	Процена трошкова конкуренције

	
	Надгледање конкурентске позиције

	
	Оцена конкурентских перформанси

	Рачуноводство купаца
	Анализа профитабилности купаца

	
	Анализа профитабилности животног века купаца

	
	Вредновање купаца као средстава


Обрачун трошкова атрибута производа представља покушај повезивања прихода од створених користи купцима са трошковима који су их изазвали, а производ се посматра као пакет атрибута или карактеристика понуђених купцима, при чему атрибути производа морају да буду пожељни и привлачни за купце (Roslender & Hart, 2002, p. 266). Ова техника се може схватити као екстерно оријентисана зато што се атрибути производа или услуга одређују у складу са захтевима купаца (Šoljakova, 2012, p. 28), који су екстерни интересенти.
Обрачун трошкова током животног циклуса производа, као што сам назив говори, подразумева анализу трошкова током целог животног века производа или услуге. Фазе циклуса могу бити дизајн, увођење, раст, зрелост, пад и излазак са тржишта. Циљ ове технике, тј. обрачун укупних трошкова производа од дизајна до изласка са тржишта, илуструје њену дугорочну рачуноводствену перспективу и тржишну оријентацију, што је разлог њеног разматрања у стратегијском контексту.

Обрачун трошкова квалитета полази од тога да је квалитет производа или услуге једна од детерминанти успеха предузећа на тржишту. Ова техника класификује и прати трошкове квалитета (трошкове повезане са стварањем, идентификовањем, поправком и превенцијом дефеката), а извештавање о истим усмерава пажњу менаџмента на приоритетне проблеме везане за квалитет (Guilding, Cravenc & Tayles, 2000, p. 132). Поред квалитета, у данашњим условима пословања и време игра важну улогу, тако да постоји и схватање да „испорука квалитетног производа на време и по нижој цени од конкуренције представља базичну оријентацију менаџера у глобалном и динамичном пословном окружењу“ (Антић & Стевановић, 2013, стр. 183).

Обрачун циљних трошкова је тржишно оријентисан приступ фокусиран на постизање ниских трошкова који се третирају као основа за стицање конкурентске предности. Базиран је на идеји да трошковима будућег производа треба управљати у најранијим фазама његовог животног циклуса зато што тада постоје највеће могућности за њихово значајно смањење (Антић & Новићевић, 2011, стр. 251). Почетни корак у овом обрачуну је одређивање циљне продајне цене од које се одузима циљни профит по јединици учинка и тако добијена разлика представља циљне трошкове по јединици учинка, односно разлика између утврђених укупних циљних прихода од продатих учинака и укупног циљног профита на нивоу предузећа или ужих организационих јединица представља укупне циљне трошкове (Малинић, 2008, стр. 228).

Обрачун трошкова на бази ланца вредности је заснован на додељивању трошкова активностима потребним за дизајн, набавку, производњу, дистрибуцију, продају и сервисирање производа или услуга. Суштина овог процеса, који се у литератури третира као срж стратегијског управљачког рачуноводства, је разлагање ланца вредности од основних сировина за производњу неког производа до крајњих корисника како би се у стратешки битним сегментима разумело понашање трошкова и извори диференцијације (Dekker, 2003, р. 2). Међутим, конкурентска предност предузећа не зависи само од његовог ланца вредности, већ и од система вредности који, поред ланца вредности предузећа, обухвата ланац вредности добављача, дистрибутера и купаца (Милићевић, 2003, стр. 50), тако да до изражаја долази екстерни фокус предузећа.

Бенчмаркинг, генерално, подразумева поређење интерних процеса са неким идеалним стандардом изван граница предузећа. Прецизније речено, ова техника подразумева идентификовање најбољих пракси и поређење перформанси предузећа са истим са циљем њиховог побољшања (Cinquini & Tenucci, 2010, р. 235). У домену стратегијске анализе трошкова ова техника има за циљ разумевање спровођења најбоље конкурентске праксе како би се открили начини за смањење трошкова предузећа и побољшала његова трошковна конкурентност када поређење покаже да трошкови предузећа нису у линији са трошковима његових главних конкурената (Thompson & Strickland, 1998, р. 120).
Интегрисано мерење перформанси подразумева разматрање, како финансијских, тако и нефинансијских мерила перформанси. Један од система који одговара претходној констатацији јесте уравнотежена карта резултата (Balanced Scorecard), први пут поменута и развијена од стране Роберта Каплана и Дејвида Нортона 1992. године (Kaplan & Norton, 1992, pр. 71-79). Ова два аутора износе тврдњу да мерење перформанси треба вршити кроз истовремено узимање у обзир финансијске перспективе, перспективе купаца, перспективе интерних пословних процеса и перспективе учења и раста. Уравнотежена карта резултата се може описати као пажљиво одабран сет мерила изведених из стратегије једне организације. Мерила одабрана за карту резултата омогућавају лидерима компаније да запосленима и екстерним интересним групама саопштавају резултате и узрочнике ефикасности помоћу којих ће дотична компанија остварити своју мисију и стратегијске циљеве (Домановић, 2010, стр. 300).
Стратегијско управљање трошковима подразумева употребу података о трошковима базирану на стратегијској и тржишној оријентацији у развијању и идентификовању супериорних стратегија који ће произвести одрживу конкурентску предност (Cadez & Guilding, 2008, р. 858). Shank (1989, р. 50) дефинише стратегијско управљање трошковима као менаџерско коришћење информација о трошковима директно усмерено на једну или више фаза циклуса стратегијског менаџмента, тј. на формулисање, саопштавање, примену и контролу стратегије.
Стратегијско одређивање цена означава анализу стратегијских фактора у процесу одређивања цена, при чему то могу бити рекација конкурената на цене, еластичност, раст тржишта, економија обима и искуство (Guilding, Cravenc & Tayles, 2000, р. 132).

Вредновање бренда се односи на финансијско вредновање бренда кроз процену фактора снаге бренда, као што су: лидерство, стабилност, тржиште, интернационалност, тренд, подршка и заштита у комбинацији са историјски профитом бренда (Cadez & Guilding, 2008, р. 857).
Процена трошкова конкуренције, надгледање конкурентске позиције и оцена конкурентских перформанси представљају три правца развоја конкурентског рачуноводства која треба посматрати као повезане технике. Конкурентско рачуноводство је „продужена рука“ стратегијског управљачког рачуноводства која има за циљ стварање јаке информационе основе на којој савремене компаније треба да изграде своју конкурентску предност (Малинић, Јовановић & Јанковић, 2012, стр. 299). Процена трошкова конкурената се односи на редовно обезбеђивање ажурираних података о трошковима конкурената и треба да буде усмерена на висину и структуру њихових трошкова. Неки од начина на основу којих се може доћи до информација о трошковима конкурената су физичко посматрање, заједнички купци и добављачи, бивши запослени (Cinquini & Tenucci, 2010, р. 235), али и објављени финансијски извештаји, званична статистика, конкурентски бенчмаркинг, трговачка удружења, индустријски и експертски консултанти, банке, итд. (Милићевић, 2003, стр. 254). Надгледање конкурентске позиције обухвата надгледање позиције конкурената у оквиру привредне гране и праћење њихових трендова прихода од продаје, тржишног учешћа, обима продаје, трошкова по јединици и стопа приноса (Guilding, Cravenc & Tayles, 2000, р. 119). Оцена конкурентских перформанси  подразумева коришћење јавно објављених финансијских извештаја у смислу употребе података из истих како би се обезбедиле стратегијски релевантне информације. У релевантној литератури развијен је аналитички оквир за стратегијско вредновање перформанси од стране Муна и Бејтса (Moon & Bates, 1993, pр. 139-152). У питању је CORE оквир који обухвата разматрање окружења у коме предузеће послује, визуелну анализу финансијских извештаја, избор и примену инструмената анализе и оцену добијених резултата. 
Анализа профитабилности купаца се односи на расподелу прихода и трошкова на групе купаца или појединачне купце на тај начин да се може израчунати профитабилност тих сегмената или појединачних купаца (Van Raaij, Vernooj & Van Triest, 2003, р. 573). Анализа профитабилности животног века купаца представља продужење временског оквира анализе профитабилности купаца укључујући и године које следе фокусирајући се на предвиђање свих будућих токова прихода и трошкова који настају приликом сервисирања појединачног купца (Cadez & Guilding, 2008, р. 857). Коначно, вредновање купаца као средстава је техника која се односи на обрачун вредности купаца за компанију, на пример обрачуном садашње вредности будућих профита који се могу приписати појединачном купцу (Cadez & Guilding, 2008, р. 858).
Емпиријски осврт

Šoljakova (2012, p. 31) сматра да емпиријска истраживања потврђују заинтересованост топ менаџмента за теме стратегијског управљачког рачуноводства и њихов значај за стратегијски развој предузећа, али да су извори информација изван управљачког рачуноводства. Tillman & Goddard (2008, p. 81), на основу неколико истраживања, истичу да су конкурентско рачуноводство и стратегијско одређивање цена најзаступљеније технике, али исти аутори, такође, сугеришу да стратегијско управљачко рачуноводство нема широку примену у компанијама и да његово значење није увек јасно менаџерима. Сличне констатације износи и Langfield-Smith (2008, р. 204) који сматра да стратегијско управљачко рачуноводство и његове технике нису широко прихваћене, нити је термин широко прихваћен и коришћен, али да су његови поједини аспекти имали утицаја на размишљање менаџера, пословни језик и начин обављања неких пословних процеса. Mijoč, Pekanov Starčević & Mijoč (2014, р. 393) на основу резултата анкете 48 хрватских друштава са ограниченом одговорношћу наглашавају утицај савремених техника управљања трошковима на финансијско пословање предузећа. Њихова анализа обухватила је обрачун циљних трошкова, обрачун трошкова на бази активности и управљање укупним квалитетом.
Истраживање спроведено у Италији на узорку од 328 великих италијанских компанија показује да су конкурентско рачуноводство (надгледање конкурентске позиције и анализа конкурената на бази објављених финансијских извештаја) и анализа трошкова квалитета најчешће коришћене технике стратегијског управљачког рачуноводства (Cinquini & Tenucci, 2010, pp. 228-259). Hatif AlMaryani & Sadik (2012, pр. 387-396) на основу упитника који је попунило 20 појединаца из 4 мултипословне румунске компаније закључују да испитаници верују у значај анализе управљања трошковима на бази континуираних унапређења, ланца вредности, управљања трошковима на бази активности и уравнотежене карте резултата, респективно, у остваривању циљева менаџмента. Исто истраживање показује и висок степен корелације између наведених техника, као и одређене тешкоће са којима се суочавају румунске компаније приликом коришћења истих. Још једно у низу истраживања спроведено је у Хрватској током априла, маја и јуна 2011. године на узорку од 400 компанија (Ramljak & Rogošić, 2012, pр. 93-100). Према том истраживању, најмање једна техника стратегијског управљачког рачуноводства се примењује у 66% предузећа обухваћеним узорком. Управљање трошковима на бази активности је најчешће коришћена техника (40%), а одмах иза ње следи обрачун трошкова квалитета (39,4%). На трећем месту се налази обрачун циљних трошкова (25,8%), затим уравнотежена карта резултата (15,2%), а на последњем месту је управљање трошковима током животног циклуса производа (9,1%).

Малинић et al. (2012, p. 307), на основу анализе упитника попуњених у 86 компанија из западне и централне Србије средином 2011. године, истичу да 72% компанија користи обрачун по стварним трошковима, 13% примењује обрачун по стандардним трошковима, док је употреба других савремених техника маргинална. До сличних резултата долазе и Јовановић, Јањић & Јанковић (2014). Наиме, од укупно 86 анкетираних предузећа са територије Републике Србије мање од 7% примењује савремене системе обрачуна трошкова и учинака, при чему 25-29% испитаних први пут чује за поједине технике. У погледу савремених техника, управљање трошковима на бази активности и обрачун циљних трошкова представљају технике са којима су испитаници најупознатији, али их не примењују. Поред тога, истраживање показује да постоји веза између величине предузећа и примене управљања трошковима на бази активности, обрачуна циљних трошкова и обрачуна трошкова на бази континуираног унапређења. Истражујући примену обрачуна трошкова на бази активности у Републици Србији, Кнежевић & Миздраковић (2010, стр. 80), закључују да компаније још увек нису у потпуности упознате са овим системом за обрачун трошкова и његовим позитивним аспектима. Стопа примене је релативно мала, а познавање ове технике на прилично ниском нивоу. Један од циљева истраживања које су спровели Јањић, Тодоровић & Јовановић (2014, стр. 440) био је сагледавање тренутног нивоа упознатости професионалних рачуновођа са савременим системима обрачуна трошкова. Од 45 испитаника са територије града Крагујевца, мање од 10% познаје карактеристике савремених система обрачуна трошкова, при чему су најмање упознати са обрачуном трошкова по активностима базираном на времену, а највише познају обрачун трошкова базиран на активностима.
МЕТОДОЛОГИЈА ИСТРАЖИВАЊА
Истраживањем, које је спроведено од јуна до децембра 2014. године, обухваћено је 33 предузећа из Републике Србије. Подаци су прикупљени помоћу анкета које су попуњавали шефови рачуноводства, књиговође, али и поједини менаџери различитих ингеренција и власници предузећа. Упитник је послат на преко хиљаду е-маил адреса предузећа и рачуноводственог персонала, а добијено је свега 33 одговора. У погледу величине предузећа, присутно је 9 (27,27%) великих и по 12 (по 36,36%) малих и средњих предузећа. Посматрано са аспекта делатности, у узорку је присутно 19 (57,58%) производних, 5 (15,15%) трговинских и 9 (27,27%) услужних предузећа. Према правној форми, у узорку највеће учешће имају друштва са ограниченом одговорношћу (18 предузећа, тј. 54,55% анкетираних), а потом следе акционарска друштва (12 предузећа, тј. 36,36% анкетираних). Поред тога, истраживањем је обухваћено и по једно јавно предузеће, задруга и предузетник.
Анкетни упитник се састоји из четири главна дела. Првим делом су обухваћени општи подаци о предузећу – врста делатности, величина и правна форма. Други део анкете обухвата питања о конкурентским стратегијама, праћењу и анализи трошкова и факторима који, према ставовима испитаника, могу побољшати трошковну позицију предузећа. Питања о појединим савременим техникама стратегијског управљања трошковима садржана су у трећем делу анкете. Наиме, ради се о ланцу вредности, систему управљања трошковима на бази активности, систему управљања трошковима на бази континуираног унапређења и систему обрачуна циљних трошкова. Полазећи од тога да је адекватно дизајнираном систему стратегијског управљачког рачуноводства неопходан сет финансијских и нефинансијских мерила перформанси, у овом делу анкете налазе се и питања у вези уравнотежене карте резултата. Ставови испитаника базирани су на следећој скали: 0 – немам став, 1 – у потпуности се не слажем, 2 – не слажем се, 3 – слажем се и 4 – у потпуности се слажем.
Поред ставова о горе наведеним техникама управљања трошковима, трећи део анкете садржи и питања о примени истих унутар одређеног предузећа. Последњи, четврти део анкете, садржи питања о потенцијалним предностима и тешкоћама у примени савремених техника стратегијског управљања трошковима. Прикупљени подаци о анкетираним предузећима сачувани су у бази података IBM SPSS 19 Statictics 19. У раду је коришћена дескриптивна статистика и Ман Витнијев тест, са циљем поређења ставова испитаника са различитих аспеката. За одређивање статистичке значајности коришћен је ниво поверења α = 0,05.

РЕЗУЛТАТИ ИСТРАЖИВАЊА
На основу питања о примењеним конкурентским стратегијама, закључујемо  следеће: (1) више од половине предузећа у узорку, тачније 21 предузеће (63,64% анкетираних) примењује комбинацију генеричких стратегија, (2) пет предузећа (15,15% анкетираних) примењује стратегију диференцирања, (3) четири предузећа (12,12% анкетираних) примењује стратегију трошковног лидерства и (4) свега два предузећа (6,06% анкетираних) примењује стратегију фокусирања. Присутан је један недостајући одговор (3,03% анкетираних). Што се тиче праћења трошкова у предузећу, у шеснаест предузећа, тј. 48,49% анкетираних, трошкови се прате само на нивоу целог предузећа, док се у истом броју предузећа трошкови прате и на нивоу целог предузећа и на нивоу функција и/или дивизија. Присутан је један недостајући одговор (3,03% анкетираних).
На основу карактеристика конвенционалне и стратегијске анализе трошкова (добијени одговори су приказани у Табели 2) можемо закључити да је фокус у већини обухваћених предузећа интерни (84,85%), што наводи на закључак да је анализа трошкова превасходно усмерена ка унутрашњости предузећа занемарујући информације из окружења као битну претпоставку за стицање одрживе конкурентске предности. Што се тиче преостале три разматране карактеристике, резултати говоре у корист стратегијске анализе трошкова, па се тако више од половине предузећа у својој анализи трошкова усресређује на дуг рок, преко 60% трошкове испитује континуирано, а анализа обухвата вишеструке и јединствене изазиваче трошкова за сваку вредносну активност.
Табела 2. Компарација конвенционалне и стратегијске анализе трошкова

	Карактеристике
	Конвенционална анализа трошкова
	Бр. пред.
	Учешће
	Стратегијска анализа трошкова
	Бр. пред.
	Учешће

	фокус
	интерни
	28
	84,85%
	екстерни
	5
	15,15%

	временски оквир
	кратак рок
	16
	48,48%
	дуги рок
	17
	51,52%

	фреквенција
	периодично 
	13
	39,39%
	континуирано
	20
	60,61%

	изазивачи трошкова
	један изазивач трошкова (обим пословне активности)
	13
	39,39%
	вишеструки и јединствени изазвивачи трошкова за сваку вредносну активност 
	20
	60,61%


Извор: прорачун аутора
Анализирајући факторе који могу побољшати трошковну позицију предузећа, уочавамо да је искоришћеност капацитета фактор који је, према оцени испитаника најзначајнији, имајући у виду аритметичку средину (4,85). Поред тога, у погледу овог фактора, присутна је и најмања дисперзија у одговорима (варијанса = 1,57). Затим следе управљање укупним квалитетом (4,67), усмереност на везе са добављачима и купцима (4,33) и партиципација запослених (4,27). Највећа дисперзија у одговорима је у вези усмерености са купцима и добављачима (варијанса = 2,73). Најслабије рангирани фактори су конфигурација производа и ефикасност распореда опреме.

Даље, на основу одговора испитаника, уочавамо да апсолутну примену у проценту већем од 10%, тачније 12,12% остварује обрачун на бази циљних трошкова, док на најмању примену наилазимо код уравнотежене карте резултата (48,48% анкетираних предузећа га уопште не користи). Обрачун трошкова на бази активности се делимично примењује у око 55% посматраних предузећа.
За поређење ставова испитаника о појединим техникама стратегијског управљања трошковима, са различитих аспеката, користили смо тестирање хипотезе о једнакости аритметичких средина, при чему је (Јоветић & Милановић, 2006, стр. 276):

· нулта статистичка хипотеза – H0: x̄1 = x̄2 




(1)
· алтернативна статистичка хипотеза – H1: x̄1 ≠ x̄2 



(2).
Зона прихватања нулте хипотезе је p > α и | t | < t(;α/2, a зона одбацивања нулте и прихватања алтернативне хипотезе је p < α и | t | > t(;α/2. Наш циљ је да упоредимо аритметичке средине група питања (питања о ланцу вредности, систему управљања трошковима на бази активности, уравнотеженој карти резултата, систему управљања трошковима на бази континуираног унапређења и систему обрачуна циљних трошкова) са различитих аспеката. Питања сваке групе су приказана у Додатку А.
Нормалност променљивих у свим групама је неопходан услов за коришћење теста независних узорака (тестирање хипотеза о једнакости аритметичких средина). Табеле у Додатку Б показују значајност Шапиро-Вилк статистике. Ова статистика је коришћена зато што су све групе мање од 50. Нулта хипотеза (H0) гласи: Распоред се може апроксимирати нормалним (p > α). Алтернативна хипотеза (H1) гласи: Распоред се не може апроксимирати нормалним (p ≤ α). Претпоставка о нормалности распореда није испуњена у свим групама. То је разлог због кога морамо користити непараметарску алетернативу – Ман Витнијев тест и тестирање хипотезе о једнакости медијана.

Са аспекта величине предузећа извршили смо поређење између малих предузећа, као једне групе, и заједно посматраних средњих и великих предузећа, као друге групе. У погледу делатности извршили смо поређење између производних предузећа, као једне групе, и заједно посматраних трговинских и услужних предузећа, као друге групе. Са аспекта правне форме посматрани су ставови између акционарских друштава и друштава са ограниченом одговорношћу, а задруга, предузетник и јавно предузеће су изузети из анализе јер је њихово учешће занемарљиво (по 3,03%). На крају, испитали смо ставове испитаника у зависности од тога да ли је у 2013. години предузеће у коме раде пословало са нето добитком или нето губитком. Табела 3 приказује Z вредности и статистичку значајност Ман Витнијевог теста. Зона прихватања нулте хипотезе је p > α, а зона одбацивања нулте и прихватања алтернативне хипотезе је p ≤ α. Поменута табела показује да се, посматрано са аспекта величине предузећа, врсте делатности, правне форме и у зависности од тога да ли конкретно предузеће послује са нето добитком или нето губитком, у свим случајевима прихвата нулта хипотеза. То значи да се одговори испитаника, тј. њихови ставови о појединим техникама стратегијског управљања трошковима статистички не разликују значајно.
Добијени резултати у вези потенцијалних тешкоћа и предности примене савремених техника управљања трошковима приказани су у табелама 4 и 5. Табела 4 показује да испитаници као круцијалну потенцијалну предност примене савремених техника стратегијског управљања трошковима издвајају бољу контролу трошкова (просечна оцена 3,52). Међутим, и остале предности имају високу просечну оцену (3,06 – 3,42). Са друге стране, као највеће тешкоће издвајају се неспремност менаџмента да одустане од употребе традиционалног система зато што га сматра одговарајућим и недостатак квалификованог особља (просечне оцене 3,09 и 3,06, респективно).

Табела 3. Резултати Ман Витнијевог теста

	Техника
	Z
	Asymр. Sig.
	Exact. Sig.
	H
	r

	Поређење ставова испитаника према величини предузећа: мала предузећа (медиана = 3) vs. средња и велика предузећа (медиана = 3,2)

	Ланац вредности
	-0,758
	0,449
	0,471
	H0
	0,1

	Управљање трошковима на бази активности
	-0,973
	0,330
	0,345
	H0
	0,2

	Уравнотежена карта резултата
	-0,379
	0,705
	0,726
	H0
	0,1

	Управљање трошковима на бази континуираног унапређења  
	-0,646
	0,518
	0,542
	H0
	0,1

	Обрачун циљних трошкова
	-0,474
	0,636
	0,645
	H0
	0,1

	Поређење ставова испитаника према делатности предузећа: производна предузећа (медиана = 3) vs. трговинска и услужна предузећа (медиана = 3,1)

	Ланац вредности
	-0,461
	0,645
	0,653
	H0
	0,1

	Управљање трошковима на бази активности
	-0,706
	0,480
	0,506
	H0
	0,1

	Уравнотежена карта резултата
	-0,682
	0,495
	0,506
	H0
	0,1

	Управљање трошковима на бази континуираног унапређења  
	-0,148
	0,882
	0,900
	H0
	0,0

	Обрачун циљних трошкова
	-1,310
	0,190
	0,199
	H0
	0,2

	Поређење ставова испитаника према правној форми предузећа: акционарска друштва (медиана = 3,4) vs. друштва са ограниченом одговорношћу (медиана = 3)

	Ланац вредности
	-1,975
	0,048
	0,053
	H1
	0,3

	Управљање трошковима на бази активности
	-0,347
	0,729
	0,755
	H0
	0,1

	Уравнотежена карта резултата
	-0,577
	0,564
	0,573
	H0
	0,1

	Управљање трошковима на бази континуираног унапређења  
	-0,129
	0,897
	0,917
	H0
	0,0

	Обрачун циљних трошкова
	-1,542
	0,123
	0,134
	H0
	0,3

	Поређење ставова испитаника у зависности од тога да ли конкретно предузеће послује са нето добитком (медиана = 3) или нето губитком (медиана = 3,5) у 2013. години

	Ланац вредности
	-1,586
	0,113
	0,123
	H0
	0,3

	Управљање трошковима на бази активности
	-0,180
	0,857
	0,862
	H0
	0,0

	Уравнотежена карта резултата
	-0,892
	0,373
	0,384
	H0
	0,2

	Управљање трошковима на бази континуираног унапређења  
	-1,632
	0,103
	0,114
	H0
	0,3

	Обрачун циљних трошкова
	-0,615
	0,539
	0,550
	H0
	0,1


Извор: прорачун аутора
Табела 4. Потенцијалне предности примене техника стратегијског управљања трошковима

	Предности
	Аритм. сред.
	Станд. дев.
	Вариј.

	смањење информационог јаза између рачуновођа и менаџера
	3,42
	0,56
	0,31

	укључивање свих нивоа менаџмента у праћење и надгледање пословног процеса
	3,36
	0,78
	0,61

	боља контрола укупних трошкова (производње)
	3,52
	0,57
	0,32

	адекватан развој планова за будућност
	3,30
	0,64
	0,40

	боље вредновање перформанси компаније
	3,06
	1,03
	1,06

	побољшавање доношења одлука
	3,27
	0,84
	0,70


Извор: прорачун аутора

Табела 5. Тешкоће у примени техника стратегијског управљања трошковима
	Предности
	Аритм. сред.
	Станд. дев.
	Вариј.

	неспремност менаџмента да одустане од употребе традиционалног система зато што га сматра одговарајућим
	3,09
	0,97
	0,90

	недостатак квалификованог особља
	3,06
	0,86
	0,75

	недостатак адекватног информационог система који ће подржати савремене технике
	2,91
	1,10
	1,21

	недостатак довољно детаљних података и информација за примену савремених техника
	2,85
	1,06
	1,13

	високи трошкови примене савремених техника у поређењу са традиционалним
	2,64
	1,11
	1,24

	отежана могућност примене у националном пословном окружењу
	2,91
	1,11
	1,21


Извор: прорачун аутора
ЗАКЉУЧАК
Традиционално управљачко рачуноводство је постало предмет критика теоретичара и практичара због тога што није било у могућности да менаџерима обезбеди информације које су адекватне за пословно одлучивање у комплексном и константно променљивом конкурентском окружењу. Упућене критике могу се синтетизовати у четири групе: конвенционално управљачко рачуноводство не одговара потребама савременог производног и конкурентског окружења, традиционални системи обрачуна трошкова обезбеђују погрешне информације за потребе пословног одлучивања, конвенционална пракса управљачког рачуноводства је подређена захтевима финансијског рачуноводства и управљачко рачуноводство је углавном посвећено интерним активностима и релативно мало пажње посвећује екстерном окружењу у коме предузеће послује (видети шире: Милићевић, 2003, стр. 95-111). Као одговор на критике, почетком осамдесетих година рађа се идеја о стратегијском управљачком рачуноводству које се може схватити као еволуција конвенционалног управљачког рачуновдства у циљу одговора предузећа на промене које су тангирале проузводно и конкурентско окружење. Једно од подручја стратегијског управљачког рачуноводства се односи на стратегијско управљање трошковима које има за циљ редуковање трошкова и истовремено јачање стратегијске позиције предузећа што неминовно упућује на закључак да оно своје деловање мора проширити изван граница конкретног предузећа. То значи да трошкови треба да буду анализирани узимајући у обзир интерне и екстерне ресурсе и купце, заједно са производима (Lockamy, 2003, р. 594), али и непосредним конкурентима. Није више довољно само смањити трошкове, већ њима треба стратегијски управљати (Cooper & Slagmulder, 1998, р. 14).
У раду смо анализирали одговоре из 33 предузећа прикупљене помоћу анкетног упитника. Између осталог, утврдили смо да је примена савремених техника стратегијског управљања трошковима, које су биле обухваћене истраживањем, још увек занемаљива. Разлоге за такву ситуацију треба тражити у неспремности менаџмента да одустане од употреба традиционалног система зато што га сматра одговарајућим и у недостатку квалификованог особља. Међутим, углавном високе просечне оцене о ставовима испитаника према савременим техникама управљања трошковима говоре да се њихове користи уочавају од стране рачуновођа, али се чини да је њима неопходна додатна едукација како би се са истим боље упознали и почели практично да их користе у већем обиму. Тестирајући постављене хипотезе, утврдили смо да не постоји статистички значајна разлика између ставова испитаника о савременим техникама управљања трошковима са становишта величине предузећа, делатности, правне форме и у зависности од остварења нето добитка/губитка у предузећу у коме су испитаници запослени.
Истраживање о примени савремених техника стратегијског управљања трошковима у Републици Србији има следећа ограничења:

· Величина узорка је најзначајније ограничење. Наиме, анализом је обухваћено свега 33 предузећа, при чему напомињемо да је спремност рачуновођа из праксе за учествовање у анализама оваквог типа на изузетно ниском нивоу, тако да је прикупљање ових анкета учињено са великим напором аутора.

· Подаци су прикупљени помоћу анкете која представља субјективан суд појединца који је попуњава. Питања су затвореног типа, а одговори захтевају висок ниво процене испитаника, мислећи, пре свега, на питања о ставовима о појединим техникама савременог управљања трошковима.

· Постоји неколико анкета које нису попуњене од стране рачуноводственог особља, већ од стране власника и менаџера на различитим хијерархијским нивоима.

· Ниједан упитник не може покрити све релевантне области неког истраживачког проблема. Преглед литературе је показао да постоји више техника савременог управљања трошковима, а у раду се анализирају ставови о четири технике и о уравнотеженој карти резултата.

Ограничења не треба занемарити, а нека будућа истраживања треба да имају много већи узорак и да буду усмерена на велика мултипословна предузећа.

Резиме
Радикалне промене производног и конкурентског окружења, крајем двадесетог и почетком двадесет првог века, основни су фактори који опредељују мишљење да конвенционално управљачко рачуноводство са својим техникама није у могућности да у потпуности омогући остварење одрживе конкурентске предности савременог предузећа. Зато је традиционално управљачко рачуноводство постало предмет критика теоретичара и практичара због тога што није било у могућности да менаџерима обезбеди информације које су адекватне за пословно одлучивање у комплексном и константно променљивом конкурентском окружењу. Преузимањем неких нових активности и проширењем информационе основе, конвенционално управљачко рачуноводство може досегнути стратегијску димензију. Прецизније речено, промена фокуса управљачких рачуновођа са интерних активности на окружење и конкуренцију представља основу за развој стратегијског управљачког рачуноводства. У литератури не постоји јединствена дефиниција стратегијског управљачког рачуноводства, тако да је у раду наведено неколико приступа и техника управљачког рачуноводства које су стратегијски оријентисане.
Предмет истраживања су општи подаци о 33 предузећа из Републике Србије, питања о анализи трошкова, питања о појединим техникама стратегијског управљања трошковима и о предностима и тешкоћама у вези њихове примене у предузећима, а циљ је сагледавање примене савремених техника стратегијског управљања трошковима у предузећима на територији Републике Србије и испитивање ставова испитаника о истим. Поред тога, покушали смо и да утврдимо потенцијалне предности и тешкоће у примени тих техника у пракси предузећа.

Утврдили смо да је примена савремених теника стратегијског управљања трошковима, које су биле обухваћене истраживањем, још увек занемаљива. Разлоге за такву ситуацију треба тражити у неспремности менаџмента да одустане од употреба традиционалног система зато што га сматра одговарајућим и у недостатку квалификованог особља. Међутим, углавном високе просечне оцене о ставовима испитаника према савременим техникама управљања трошковима говоре да се њихове користи уочавају од стране рачуновођа, али се чини да је њима неопходна додатна едукација како би се са истим боље упознали и почели практично да их користе у већем обиму. Тестирајући постављене хипотезе, утврдили смо да не постоји статистички значајна разлика између ставова испитаника о савременим техникама управљања трошковима са становишта величине предузећа, делатности, правне форме и у зависности од остварења нето добитка/губитка у предузећу у коме су испитаници запослени.

Истраживање о примени савремених техника стратегијског управљања трошковима у Републици Србији ограничења која не треба занемарити, а нека будућа истраживања треба да имају много већи узорак и да буду усмерена на велика мултипословна предузећа.
Додатак А – Питања и збирни одговори о ставовима испитаника према појединим техникама савременог управљања трошковима и уравнотеженој карти резултата
Ставови испитаника о ланцу вредности
	Питања
	Арит. сред.
	Станд. дев.
	Вариј.
	Модус
	Ранг

	Примена ове технике помаже компанији у управљању трошковима и унапређењу квалитета производа.
	3,06
	0,75
	0,56
	3
	3

	Примена ове технике доводи до максимизирања вредности активности компаније од набавке материјала до продаје производа купцима.
	3,18
	0,68
	0,47
	3
	1

	Примена ове технике помаже менаџменту у минимизирању сувишних трошкова производње.
	3,09
	0,88
	0,77
	3
	2

	Примена ове технике повећава конкурентску предност компаније због смањења трошкова.
	2,88
	1,29
	1,67
	3
	5

	Примена ове технике, дугорочно посматрано, доводи до повећања добитка компаније.
	3,03
	1,07
	1,15
	3
	4

	Укупна просечна оцена: 3,05; n = 33


Извор: прорачун аутора
Ставови испитаника о управљању трошковима на бази активности
	Питања
	Арит. сред.
	Станд. дев.
	Вариј.
	Модус
	Ранг

	Примена ове технике доводи до побољшања перформанси компаније и реализације стратегијских циљева.
	2,85
	1,23
	1,51
	3
	4

	Примена ове технике побољшава обрачун трошкова производње.
	3,03
	1,07
	1,15
	3
	1

	Потреба менаџмента за актуелним информацијама захтева примену ове технике.
	2,79
	1,27
	1,61
	3
	5

	Примена ове тенике побољшава пословно одлучивање на свим нивоима менаџмента.
	2,91
	1,01
	1,02
	3
	3

	Примена ове технике побољшава контролу и редукцију трошкова унутар предузећа.
	3,03
	1,10
	1,22
	3
	2

	Укупна просечна оцена: 2,92; n = 33


Извор: прорачун аутора
Ставови испитанка о уравнотеженој карти резултата
	Питања
	Арит. сред.
	Станд. дев.
	Вариј.
	Модус
	Ранг

	Примена ове технике помаже унапређењу стратешких мерила перформанси.
	2,67
	1,29
	1,67
	3
	3

	Примена ове технике пружа стратегијска финансијска и нефинансијска мерила перформанси менаџменту компаније.
	2,70
	1,40
	1,97
	3
	2

	Примена ове технике посебно омогућава боље сагледавање потреба купаца.
	2,52
	1,44
	2,07
	3
	5

	Сагледавање свих перспектива BSC-а омогућава менаџменту реализацију постављених стратегијских циљева.
	2,64
	1,45
	2,11
	3
	4

	Коришћење само финансијске перспективе није довољно за дугорочни равој компаније.
	3,06
	1,32
	1,75
	4
	1

	Укупна просечна оцена: 2,72; n = 33


Извор: прорачун аутора
Ставови испитаника о управљању трошковима на бази континуираног унапређења
	Питања
	Арит. сред.
	Станд. дев.
	Вариј.
	Модус
	Ранг

	Примена ове технике доводи до редукције трошкова у оквиру свих активности производње.
	3,18
	1,04
	1,09
	4
	2

	Примена ове технике омогућава континуирано смањење трошкова текуће производње у мањим износима.
	3,15
	1,06
	1,13
	3
	3

	Ова техника, својом рачуноводственом процедуром, креира финансијску и нефинансијску базу података неопходну за реализацију стратегијских циљева предузећа
	2,48
	1,46
	2,13
	4
	5

	Примена ове технике захтева укљученост свих нивоа менаџмента и запослених у процес редукције трошкова.
	3,21
	1,05
	1,10
	4
	1

	Ова техника је примарно усмерена на сегменте и детаље у производњи, а мање на укупне трошкове и укупност пословања.
	2,79
	1,24
	1,55
	3
	4

	Укупна просечна оцена: 2,96; n = 33


Извор: прорачун аутора

Ставови испитаника о обрачуну циљних трошкова
	Питања
	Арит. Сред.
	Станд. дев.
	Вариј.
	Модус
	Ранг

	Примена ове технике захтева експертске тржишне анализе за одређивање циљних продајних цена.
	2,88
	1,22
	1,48
	3
	3

	Циљна продајна цена је детерминисана, пре свега, преференцијама купаца и њиховом способношћу да плате жељени производ.
	2,97
	1,24
	1,53
	4
	2

	Примена ове технике подразумева обрачун циљних трошкова производа тако да исти не утиче на квалитет и функционалност.
	2,70
	1,40
	1,97
	3
	5

	Одговарајућа сарадња са купцима и добављачима је неопходан предуслов  за ефикасност обрачуна циљних трошкова на нивоу компоненти.
	2,97
	1,29
	1,65
	4
	1

	Успешна примена ове технике доприноси елиминисању разлике између текућих и циљних трошкова.
	2,76
	1,09
	1,19
	3
	4

	Укупна просечна оцена: 2,85; n = 33


Извор: прорачун аутора

Додатак Б – Тестови нормалности (значајност Шапиро-Вилк статистике)

Тестови нормалности према величини предузећа (мала vs. средња и велика предузећа)

	Техника
	Величина предузећа
	Број степени слободе
	Значајност
	Хипотеза

	Ланац вредности
	мало
	12
	0,308
	H0

	
	средње и велико
	21
	0,129
	H0

	Управљање трошковима на бази активности
	мало
	12
	0,096
	H0

	
	средње и велико
	21
	0,000
	H1

	Уравнотежена карта резултата
	мало
	12
	0,025
	H1

	
	средње и велико
	21
	0,002
	H1

	Управљање трошковима на бази континуираног унапређења
	мало
	12
	0,019
	H1

	
	средње и велико
	21
	0,003
	H1

	Обрачун циљних трошкова
	мало
	12
	0,318
	H0

	
	средње и велико
	21
	0,001
	H1


Извор: прорачун аутора
Тестови нормалности према делатности предузећа (производна vs. трговинска услужна предузећа)
	Техника
	Делатност предузећа
	Број степени слободе
	Значајност
	Хипотеза

	Ланац вредности
	производња
	19
	0,046
	H1

	
	трговина и услуге
	14
	0,161
	H0

	Управљање трошковима на бази активности
	производња
	19
	0,005
	H1

	
	трговина и услуге
	14
	0,003
	H1

	Уравнотежена карта резултата
	производња
	19
	0,002
	H1

	
	трговина и услуге
	14
	0,045
	H1

	Управљање трошковима на бази континуираног унапређења
	производња
	19
	0,007
	H1

	
	трговина и услуге
	14
	0,006
	H1

	Обрачун циљних трошкова
	производња
	19
	0,008
	H1

	
	трговина и услуге
	14
	0,001
	H1


Извор: прорачун аутора
Тестови нормалности према правној форми предузећа (друштва са ограниченом одговорношћу vs. акционарска друштва)
	Техника
	Правна форма предузећа
	Број степени слободе
	Значајност
	Хипотеза

	Ланац вредности
	д.о.о.
	18
	0,344
	H0

	
	а.д.
	12
	0,014
	H1

	Управљање трошковима на бази активности
	д.о.о.
	18
	0,001
	H1

	
	а.д.
	12
	0,029
	H1

	Уравнотежена карта резултата
	д.о.о.
	18
	0,061
	H0

	
	а.д.
	12
	0,003
	H1

	Управљање трошковима на бази континуираног унапређења
	д.о.о.
	18
	0,007
	H1

	
	а.д.
	12
	0,010
	H1

	Обрачун циљних трошкова
	д.о.о.
	18
	0,003
	H1

	
	а.д.
	12
	0,006
	H1


Извор: прорачун аутора

Тестови нормалности у зависности од остварења нето добитка или губитка конкретне компаније у 2013. години
	Техника
	Нето добитак / нето губитак
	Број степени слободе
	Значајност
	Хипотеза

	Ланац вредности
	нето добитак
	23
	0,076
	H0

	
	нето губитак
	10
	0,179
	H0

	Управљање трошковима на бази активности
	нето добитак
	23
	0,001
	H1

	
	нето губитак
	10
	0,067
	H0

	Уравнотежена карта резултата
	нето добитак
	23
	0,001
	H1

	
	нето губитак
	10
	0,201
	H0

	Управљање трошковима на бази континуираног унапређења
	нето добитак
	23
	0,004
	H1

	
	нето губитак
	10
	0,002
	H1

	Обрачун циљних трошкова
	нето добитак
	23
	0,000
	H1

	
	нето губитак
	10
	0,013
	H1


Извор: прорачун аутора
1

